P6_TA(2006)0361

Værktøjer til undervisning i den europæiske dimension

Europa-Parlamentets beslutning om initiativer til at supplere de nationale læseplaner ved hjælp af egnede værktøjer til undervisning i den europæiske dimension (2006/2041(INI))

Europa-Parlamentet,

- der henviser til EF-traktatens artikel 149,

- der henviser til beslutning om at styrke den europæiske dimension på uddannelsesområdet [1], som vedtaget den 24. maj 1988 af Det Europæiske Råd og undervisningsministrene samlet i Rådet,

- der henviser til grønbog om den europæiske dimension på uddannelsesområdet (KOM(1993)0457),

- der henviser til meddelelse fra Kommissionen "En ny rammestrategi for flersprogethed"(KOM(2005)0596),

- der henviser til fælles midtvejsrapport fra Rådet og Kommissionen om gennemførelse af det detaljerede arbejdsprogram for opfølgning af uddannelsessystemernes mål i Europa "Uddannelse og erhvervsuddannelse 2010" — Lissabon-strategiens succes afhænger af gennemførelsen af hastende reformer [2],

- der henviser til forretningsordenens artikel 45,

- der henviser til betænkning fra Kultur- og Uddannelsesudvalget (A6-0267/2006),

A. der henviser til, at den europæiske dimension i de seneste årtier er blevet en stadig vigtigere facet på uddannelsesområdet, især i nationale læseplaner,

B. der henviser til, at Europa-Parlamentet allerede er involveret på dette område, især i kraft af høringen om "Den europæiske dimension i historieundervisningen" af 7. april 2004,

C. der henviser til, at medlemsstaternes nationale myndigheder, bl.a. i Østrig, Tyskland, Portugal, Nederlandene, Det Forenede Kongerige, Slovenien og Spanien, allerede har taget initiativer vedrørende Europas placering på uddannelsesområdet, og at der også er blevet iværksat mange initiativer på dette område af ikke-statslige organisationer;

D. der henviser til, at det sproglige aspekt forekommer at være fundamental for styrkelsen af den europæiske dimension, idet færdigheder i fremmedsprog er en del af det grundlæggende sæt færdigheder hos den typiske europæiske borger, der bor, studerer, arbejder og i almindelighed bevæger sig rundt i Den Europæiske Union,

E. der henviser til, at der er uligheder mellem og inden for medlemsstaterne for så vidt angår inddragelsen af den europæiske dimension på uddannelsesområdet,

F. der henviser til, at betydningen af Comenius- og Lingua-programmerne i denne forbindelse skal tages i betragtning,

G. der henviser til, at de oplysninger om Europa, der formidles til elever, lærere og studerende, varierer meget fra land til land, og at der bør gøres en indsats for at nå til enighed om en fælles forståelse af historien og en definition af de europæiske værdier,

H. der henviser til, at de væsentligste hindringer blandt andet er det stadig beskedne antal grænseoverskridende initiativer og programmer, manglende koordinering mellem initiativerne, manglende synlighed og tilgængelighed samt utilstrækkelige eller uegnede værktøjer til at udføre disse opgaver,

I. der henviser til, at der er mange hindringer og vanskeligheder, som lærere står over for i forbindelse med indførelsen af den europæiske dimension i deres undervisning, bl.a. mangelen på opdateret informations- og undervisningsmateriale af høj kvalitet om Den Europæiske Union på alle fællesskabssprog, og at EU burde yde støtte på dette område,

1. finder, at alle uddannelsessystemer bør sikre, at deres elever ved afslutningen af deres uddannelse på sekundærtrinnet har den nødvendige viden og de nødvendige kompetencer, således som defineret af de respektive uddannelsesmyndigheder, til at forberede dem til deres rolle som borgere og som medlemmer af Den Europæiske Union;

2. lægger vægt på betydningen af, at der findes en klarere og ensartet definition på tværs af medlemsstaterne, hvad angår betydningen, indholdet og omfanget af den "europæiske dimension";

3. opfordrer kraftigt Det Europæiske Råd og undervisningsministrene til at ajourføre den ovennævnte beslutning, især i betragtning af de udvidelser af EU, der har fundet sted siden da;

4. opfordrer kraftigt Rådet til at anerkende de to forskellige aspekter ved den europæiske dimension — for det første adgang til information om EU: dens institutioner, metoder, praksisser, initiativer og for det andet viden om den europæiske fælles historie og kulturarv, udviklingen af sprogfærdigheder og forståelse af aktuelle begivenheder i Europa, der alle kan supplere de nationale læseplaner;

5. fremhæver betydningen af at anvende multimedier og uddannelsesressourcerne på internettet som moderne indlæringsmetoder med henblik på at indføre den europæiske dimension i skolernes læseplaner; anbefaler eksempelvis, at der etableres en flersproget internettjeneste, som skal formidle bedste praksis, yde støtte til uddannelse og danne grundlag for udveksling af erfaringer;

6. fastholder behovet for en løbende forbedring i tilvejebringelsen af sprogundervisning, f.eks. i afsnittet i Comenius-programmet om livslang læring; erkender endvidere, at det i nogle medlemsstater, navnlig for de personer, hvis modersmål er engelsk, er vanskeligt at fastholde tilstrækkelig interesse og motivation til at erhverve kompetence i andre europæiske sprog, således at niveauet for gensidig forståelse og empati underbygges på tværs af Europa; mener, at det i denne sammenhæng er særlig vigtigt at lære nabofolkenes sprog;

7. henstiller til medlemsstaterne, at de fremmer en højere grad af flersprogethed ved en politik for indlæring af en bredere vifte af fremmedsprog, end det er tilfældet i dag, og ved at indføre undervisning i mindst to fremmedsprog på et meget tidligt undervisningstrin;

8. foreslår en analyse af, hvor det indtil nu er mislykkedes for Lissabon-dagsordenen at skabe de tilsigtede resultater på dette område, og endvidere at der udarbejdes en liste over foranstaltninger, som det anses væsentligt for medlemsstaternes regeringer at gennemføre, hvis de vedtagne økonomiske forbedringer skal opnås;

9. anbefaler en udveksling af bedste praksis for sprogsundervisning og inddragelse af et europæisk indhold i uddannelsen mellem alle medlemsstaterne for at sikre, at de nuværende initiativer, inklusive dem der er vedtaget før 2004, udbredes til alle EU's medlemsstater;

10. foreslår, at der som et vigtigt aspekt i at sikre succesen ved den seneste udvidelse af EU, tages skridt til passende udveksling af information, projekter, studerende og lærere mellem de ti nye og de femten ældre medlemsstater;

11. anmoder Rådet om at overveje, hvorvidt nyttige og relevante undervisningsressourcer, såsom Det Europæiske Skolenetværk, indlæring af samarbejde og innovation og værktøjer, såsom "Europa i Skole", kræver støtte med ekstra ressourcer, og hvorvidt lærerne er tilstrækkeligt vejledt i, hvordan de får adgang til de relevante oplysninger med henblik på at styrke den europæiske dimension i uddannelsen;

12. foreslår at fremme undervisningskurser for lærere, der giver lærerkandidaterne den nødvendige forståelse for europæiske emner, således at de kan supplere deres undervisning i national og lokal forståelse med den europæiske dimension;

13. pointerer, at den europæiske dimension supplerer det nationale indhold, men hverken erstatter eller fortrænger dette;

14. lægger vægt på behovet for at ajourføre eksisterende dokumenter, især den ikke-udtømmende tematiske bibliografi Eurydice;

15. pålægger sin formand at sende denne beslutning til Rådet og Kommissionen samt til medlemsstaternes regeringer og parlamenter.

[1] EFT C 177 af 6.7.1988, s. 5.

[2] EUT C 104 af 30.4.2004, s. 1.

--------------------------------------------------